**ОТЧЕТ**

**За дейността на Народно читалище ,,Професор Асен Златаров-1927г.“**

**С.Каменец , общ. Стралджа за 2023 година**

 Уважаеми читалищни членове,

 Днес 06.03.2024 година се провежда годишно-отчетно събрание, на което ще отчетем и анализираме работата на читалището през изминалата 2023 година. Да направим равносметка на извършената и не извършена работа, на добрите постижения и пропуските през този период. Благодаря на всички отзовали се на поканата.

 Дейността на читалището е насочена в следните направления:

 \*библиотечна дейност

 \*любителско творчество

 \*културно –масова дейност

 Една от основните дейности на читалището е библиотечната. Библиотеката разполага с 9708 тома разнообразна литература. През 2023 година не е закупувана нова литература, но имаме 62 броя нови книги- дарение от община Стралджа, за което благодарим. Общо взето е намалял броя на читателите ,но през ваканциите има малко повече търсене предимно от учениците, по списъка със задължителните книги за прочит. Да малко на брой са читателите, но от тях изключително активни са Кольо Шиков, Янка Емануилова, Марийка Неделчева, Мара Христова.

 Друго основно направление в дейността на читалището е любителското творчество. Към читалището функционират:

 Женска фолклорна група, Лазарска група, Кукерска група.

Те поддържат традициите живи и пресъздават обичаите на селото ни. Към тези групи се приобщават и младите и по този начин запазваме нашето, родното, българското.

Женската фолклорна група участва в общински ,регионални и национални събори и фестивали.

-През месец май 2023 година групата се яви на фолклорен събор Еленово 2023

 -vii-ми Национален фолклорен събор на народното творчество Св. Константин, на което ни бе присъдено второ място.

 -На IX-ти Традиционен фолклорен фестивал ,,Илинденско – преображенска епопея“ гр. Бузовград, групата бе удостоена със Специалната награда на журито, Диплом и грамота за първо място плакет и два медала като единия е за квартет Детелина.

 -Също така групата се представи отлично и на събора в с. Мелница местността Дрънчи дупка със специално участие в първо дефиле на българската шевица ,престилка и терлик.

 Представихме се с Тронската носия, която бе оценена от журито с най-висок приз ,,Златна носия“ и Специална грамота.

 -Друга самодейна трупа към читалището е Кукерската група. Преди заговезни тя обхожда селото, пречиства къщите и дворовете от зли сили. Прогонват зимата и дават място на пролетта. Затова на втория ден на центъра когато се представя обичая ,,Заораване и сеитба на нивата ,,Раждане на нов живот“ на площада се събират много хора и се получава един празник на селото. Групата освен в селото на 26.02.2023 участва в XXIV –ти Международен маскараден фестивал ,,Кукерландия-Ямбол2023г“, за което получи диплом за участие. За съжаление поради умишлена уговорка вътре в групата, не се явиха на Общински Кукерски празник2023г в гр. Стралджа. Групата е разделена на две. Имаме проблеми с коланите, т.е. тяхната подялба. Но дано доброто за селото и читалище го надделее.

 Другата самодейна група с която наистина се гордея е Лазарската. На Лазаров ден момичета от селото и желаещи от града деца посещават всички къщи и с обредни песни и танци които изпълняват пожелават на всеки дом здраве и плодородие. Към тези момичета изказвам благодарност и възхищение от тяхната сплотеност, търпимост една към друга и единомислие. Освен, че си поделиха добрите дарове успяха да си организират екскурзия. През 2024г може би ще се представят самостоятелно на фестивали. Обмисля ме го за сета.

 Искам да благодаря на всички участници в самодейните състави, затова че техните изяви правят жителите на селото съпричастни с българските културни и творчески традиции.

 Друго направление, по което работи читалището е културно масовата дейност. В началото на 2023г беше вече напълно отменена епидемичната обстановка в страната и се завърнахме към традиционното отбелязване на празниците; Ден на родилната помощ; Трифон Зарезан; 19 февруари – обесването на Васил Левски; 3-ти Март Националния празник на България с поднасяне венци и цветя пред паметника .

 6-ти май Гергьовден и Храмов празник - Фолклорната група поздрави жителите и гостите с няколко песни и рецитал, а госпожа Райка Петрова покани и съответно тя заплати на Народния певец Тенчо Тенчев, който направи празника още по хубав.

24-май Ден на славянската писменост и култура

За 1-ви юни Ден на детето – детско парти и рисуване с цветни тебешири

6-ти септември цветя и венци пред паметника

21-ви ноември Ден на християнското семейство и младеж. Колективно в църква и скромна почерпка.

 Съвместно с пенсионерския клуб си организирахме няколко пъти екскурзии.

 -По отношение на материалната база на читалището; Видно е не е в добро състояние. От ремонт се нуждае музейната сбирка, тоалетната е недовършена от 2012 година. Стаята на секретаря има нужда от освежаване. Читалището кандидатства по проект за Енергийна ефективност. Одобрен е, чакаме реализация на проекта.

 Друго от което сме доволни, че от декември 2023 год. сме преминали към онлайн банкиране, освен че спестява време т.е. пътуване до града спестява и пари за командировки превод на платежни, теглене и внасяне на суми. Става въпрос за около 600 лева на година

За нашия бюджет това е добре дошло.

В заключение смея да твърдя, че днес читалището работи успешно и устоява ролята си на културен център в нашето населено място.

В края още веднъж благодаря на самодейците и на читалищните деятели. Да си пожелаем по добри успехи по всички дейности и направления.

 Благодаря!